정조 22년
流則昔者所得今日忘之譬如千間之庾各有守者則無疎虞之慮而予則獨自守之故一念憧憧用力自倍矣況今事務愈多酬應益繁憂俱畏愼日甚一日纔遇事爲輒覺勞心矣古人以爲紛華時讀檀弓憂愁時讀樂記予欲受用此言每當此月必觀古人詩矣近日則欲覽朱書而亦不得如意爲之矣若賴天之靈不日得雨則誠爲萬幸而若至望間禱雨之境則來頭民事何以接濟且禱雨之擧或涉煩瀆年來亦多旱乾之時而幸不至於禱雨之境不禱而雨予日望之秉模曰恤民之念如是懇至雖無行禱之擧聖心則已是無日不禱矣上曰在昔先朝寶齡彌高之後若値親行祈禱輒得冥應非但大聖人精力之康旺至誠對越之盛德予小子安敢幾及其萬一乎仍敎尙鎭曰若過四五日尙未得雨自本曹議於大臣言送政院以爲行禱之地可也命畿伯進前敎曰畿邑之旱災果何如在學曰東西北諸邑連爲得雨移秧已過半牟麥亦免歉而其中漢南最爲遑汲矣檍曰廣州一境亦甚旱乾而似聞華城則連爲得雨云矣上曰他道則亦有得雨處而惟湖西一路一直旱乾云畿之漢南亦與湖西接界故似然矣在學曰臣弟爲湖南邑倅故聞該道消息則間多得雨處云矣上敎文淳曰日前望拜禮時領敦寧不爲參班云誠甚過矣卿適登筵須以此意傳之也命秋堂進前敎曰諸堂竝直本曹同覽文案後勿拘齋日次次入啓之地爲可而諸堂意見如有異同處各書以入亦好矣仍命書傳敎曰惟今之旱亦孔之酷日夜憂勞如焚如灼謫見于上職由人事之失於下百工有失卽一人之失罪當寡躬不敢自赦惟有貶己一事爲少贖之端而明日以後浹旬値齋臨殿視朝亦將不得如例外此疏池滌溝等應行之節纔令爲之冥應漠然今又以靡不用極之意欲行疏決而此擧須備儀衛可行亦可謂非其時刑官之使之來待兼行賓對政爲錄囚事詢問耳凡事懋實爲貴何論常格有無無疏決之名有錄囚之實則是亦實政實者僞之反也仰冀底豫之方俯勉修省之策者莫過於一事二事先於近於實之事行之自今日刑曹堂郞竝直本曹就京外死囚詳覆及錄啓回啓査啓等一百二度其中稟覆未下十二度外逐一詳閱各出意見究理剖析論斷間又就議於籌坐大臣隨續陳聞則潛心諦求於齋居之時過齋當判下以此意令該堂知悉旱氣近雖太甚畿湖不無淺深先禱方寸以替珪璧而弭災致雨可裨於此時求助者各令論思言責之官講磨敷說仍命鎭寬等先退上曰次對爲之秉模曰頃因行護軍李益運所啓北道交濟久置穀數多爲弊其除弊之方更令道臣論理狀聞後稟處之意覆啓行會又因咸鏡前監司李鼎運所啓加貿還穀事覆啓批旨內元會之穀比丙申以前甚少竝計各項穀摠則或可相當乎卿其溯考必思所以復舊摠之道可也事命下矣卽見咸鏡監司李集斗狀啓則以爲北關則去己酉因慰諭御史別單回啓分捧於陸海倉故實無爲弊之端而南關列邑中安邊永興北責端川則山社受去之弊最爲病民之政不可無變通其他各邑道里不甚絶遠或自邑區別山社者間多有之不可一例擧論而久置穀散在各倉之論以臣膚淺之見不敢遽議大抵南關久置穀本以三萬石今爲八萬八千二百餘石會付穀都數爲九萬八千九十餘石一年應入爲一萬七千三十餘石公下爲二萬九百八十石零故元穀漸縮公下不足輒以常賑穀取用事極苟艱散在條各穀十萬三千九百餘石中折米限三萬石移付會付分俵不足各邑取耗需用久置每年耗條則移作散在條各其邑所居倉受置則穀無移動之弊只將文書自可換名在山民有久置條減得之效在各邑無會付苟艱之患請竝令廟堂稟旨分付矣久置之漸多爲弊元會之比前減縮俱係本道目下矯救之政而北關久置則曾已分捧於陸海各倉別無可論南關久置之當初三萬石今爲八萬八千餘石則所當就此除減而散之雖易聚之甚難道啓中不敢遽議云者誠有意見至於元會則溯考會案丙申以前爲十四萬三千餘石丁巳實摠爲九萬三千餘石比減爲四萬九千餘石矣今於散在條各穀十萬餘石中依狀請折米限三萬石移作元會則計以各穀恰過丙申以前元會之摠而又以久置穀每年耗條移作散在條則移付元會之代自可漸充其在變通之道實爲兩便曾經道臣亦以爲宜依此施行之意分付何如上曰依爲之出擧條上曰兩司何無一人入來催促也弘源承命出傳回奏曰諸臺皆懸病而持平李東煥陳疏到院矣秉模曰昨秋行幸時摠廳餉耗蕩減之代以畿邑穀區劃取用之意筵稟分付矣卽見該廳所報則以爲自本道欲以每石四兩作錢輸納而以此四兩萬無貿得之道就留庫餉米中姑先貸用以爲逐朔支放之資而待秋貿充爲好云此等事旣多已例亦可爲目下方便之道姑爲許施恐好矣上曰曾經摠使人以爲如何民始曰貸用則固多已例而每患還充之爲難矣上曰留庫何可輕議取用乎從便區處好矣秉模曰平安監司閔鍾顯頃被臺評陳疏承批而緊急公事之外尙不敢如例擧行云該道臣以崇品重臣無怪其如是而當此劇農之節邑牒民狀俱不可一刻淹滯爲先推考另加申飭俾無營務暫稽之弊何如上曰依爲之出擧條秉模曰黃海監司李義駿向來辭疏還下送之後宜不敢更事引義而備局行會之關久不擧行其在事體萬萬未安從重推考嚴關論責使之卽速擧行何如上曰依爲之出擧條上曰江陵府使李景溟尙未赴任乎畿伯似知之矣在學曰以其前任南陽爲面看交代邑而新府使宋鍈未及上來故姑未赴任南陽以護送之邑當此曹船絡續之時不可一刻曠官合有變通之道矣命書榻敎曰新除授江陵府使李景溟除朝辭下去未赴任南陽府使宋鍈當此漕船陸續過境之時一刻曠官極爲可憫今姑改差卽令該曹口傳差出待下批當日辭朝仍敎載瓚曰南陽府使之代各別擇差可也又敎曰古阜前郡守申史源以其過於柔善之故與旌善郡守朴休源相換矣朴休源之爲人未知其如何而以治績見之則精拙亦似太過弊邑釐瘼有難責效矣仍命書榻敎曰古阜郡守朴休源京職單付其代令該曹口傳拔例擇差待下批當日下送又敎曰萬頃縣監尹厚東向入繡啓而亦非蘇弊之手矣載瓚曰今方以病在京矣命書榻敎曰萬頃縣監尹厚東改差令該曹口傳擇差待下批當日辭朝上曰此外又有上京守令乎載瓚曰盈德縣令李潞秀扶安縣監李允行皆以親病在京矣上曰扶安則侍從豈可如是乎憫飭下送也仍敎時秀曰盈德之老親是故宰臣夫人乎時秀曰然矣命書傳敎曰盈德縣令李潞秀以其篤老侍下難於還任云念舊之道何可使之無端落仕乎令該曹他道近地守令口傳相換竝令除朝辭赴任又命書榻敎曰守令未差之代令該曹口傳差出待下批當日辭朝其中三南守令當此憫旱之時不可一刻曠官給馬下送以除迎送之弊命大臣就座在學曰陽智縣穀簿逋欠恰過四千餘石今方連爲督捧而民勢吏事有難一時磨勘自今年爲始限年徵捧則庶有次次充補之道下詢大臣而處之何如上曰大臣以爲何如秉模曰此等事他邑若引以爲例則逋穀將無收拾之道臣意則限年不可輕許仍置督捧恐好矣上曰然矣限年徵捧固難遽議矣在學曰向來自備局以畿邑昨年所捧舊還中折米二千石劃送松都事行會矣松都近邑中舊還所捧者其數不多勢將以他穀推移區劃而第畿邑穀簿自來不敷折米二千石之移劃誠甚爲難就其中減半劃送而每年耗條該府雖欲以本色輸去旣無自本邑輸送之道勿論本色與作錢自該府從便區處以爲輸去之地恐合事宜下詢大臣處之何如上曰大臣之意何如秉模曰畿邑穀簿之多數移劃非不知難便若非畿邑當劃海西而海西以昨年水災之故姑難區劃且松都附近畿邑所捧舊還雖或不足通一道言之似可略綽排比依前覆奏施行至於輸去之道依道臣所奏令該營從便區處何如上曰依爲之出擧條民始曰諸道大同木錢上納自有定限而愆期之弊近來尤甚至於今年嶺南而極矣一二邑外尙無來納之事殊甚駭然出擧條嚴飭使之卽速上納何如上曰依爲之出擧條民始曰臣之所帶諸司皆是重任而病狀比甚誠難供職矣命書榻敎曰行左參贊鄭民始所帶濬川司舟橋司有司堂上之任今姑許遞仍敎曰捧稅之時尤不可曠其任今筵差代可也秉模曰稅船陸續上來之時檢飭照管多關於度支濬川司舟橋司有司堂上有闕之代兼戶曹判書金華鎭差下使之察任何如上曰依爲之出擧條華鎭曰三南漕船之過半利泊寔賴朝家前後嚴飭之效而再運時則護送等節每不如初運之惕念擧行若至水弱風高之時則倍加着意護送然後可以無弊往來令廟堂更爲申飭沿邑何如上曰依爲之漕船晩發專由於船隻之不卽下去粒粒辛苦之出於民者許久露置竝與守直而爲弊不些云卿以度支之長旣帶舟橋之任則船人輩逗遛之弊隨現痛繩所謂頭目輩亦爲嚴治則其弊當不期祛而自祛亦令廟堂行會兩南道臣再運之晩到者計程無端遲滯則這卽嚴刑懲勵尤甚者卽其地與船主定配以爲例事分付可也出擧條檍曰本府有舊囚許鎜爲名人今至多年尙未決處不可不有所出場矣上曰當此旱乾之時此等事不可仍置退與前守臣相議速爲決處之地可也煥之曰云云擧條未下載瓚曰法聖僉使李東憲頃有陞敍之命而無指一下敎當以何履歷擧行乎上曰向筵以防禦使陞敍之意爲敎卿其更問於伊時入侍承宣可也載瓚曰群山僉使閔百履亦有陞敍之命而今年以漕運事又當陞敍亦以何履歷擧行乎上曰以邊地施行也上命入臺疏弘源承命出持入上覽訖敎曰此疏不但辭意之駭然且是近來例套自政院飭諭兩司切勿循襲而入侍玉堂亦知此意若聯箚之應文備數而已者一切除却可也仍命書疏批又命書傳敎曰名以法司而爲無於法之事者其罪爲尤重刑曹漢城府所謂拘留間卽無於法中尤無狀無謂之謬例且況旣有先朝受敎禁令而伊後冒犯復置極爲駭然再昨年有申禁之命則爲臺臣者當察申禁後解弛之弊隨聞劾正豈可反謂無於法之拘留謂之刑獄之太疎有若申請更設然者其爲不審不可但以失言論持平李東煥罷職上曰座次方席不善排設甚爲可駭仍命書榻敎曰當該司謁令攸司科治命退諸臣以次退出